Ǹdzóe biá. A kíŋ é dzīá yā é nə́ nâ:"Belis... Dávid. 2Nyǐgi ma ǎ Zāmbá wama, məndím mə́ ngakwí yǎ mā á kíŋ. 3Manyían élɔbí yā édɔ̄g étēde, təge ai é vóm yə̄ ákələbə. Mə̌ sus yǎ étɔ̌g étēde, məndím mə́ ngalod ma á yōb. 4Mə̌ təg yǎ ai ǹtad, kíŋ ē ngayóŋ mā, mís mə́ man yǎ ma kád ai ńyāngán māyanga Zambá wáma. 5Bə́ nə́ abuí bə́ lodo ésīl yā é nə́ mā á ńlō, ébá bâbɔ ma abé təge ai etɔm, bə́ nə́ ngul abuí, ébá bádzə́ŋ ma abé á zəzə. é dzóm mā ndzí kig dzíb, yə mə nə dzɔ́ dúgan ? 6Ǎ Zāmbá, wayəm akúd dáma, bivǔs byáma bí sɔ̄lɔ́ kig wa. 7Ǎ Ńtondôbə, Zambá miǹkunda, tə ma vəŋan dzóm ósɔ́n ású ébá báfidi wa, ngə́ dzam ósáma ású ébá bádzə́ŋ wā, ǎ Zāmbá Ísraɛ̂l ! 8Etɔm dzóe ńdzɔ̄ mawú mətǎ ai dzɔ́, ńdzɔ̄ asú lákūban ma osáma, 9mə ńtɔ̄á ńnə̄ŋ ású bə̄bə́dzāŋ, ǹdzín ású bɔ́n bə́ nyiá wama. 10Owé, mvam yǎ ndá dzoe yadígi ma ǹnə́m, bâta wa, mə́tā mə́tē mâku á nyɔ́l. 11Mə ngáyón mə kǐ bīdí, bə́ ngáta ma ású tē. 12Éyɔŋ mabɔ́d ńkud anə́ ewɔ́man, mə́ ńtɔ̄á ńlāŋ ású dábán. 13É bod bə́ tɔ̄á á ḿbɛ̄ bâsɔg ma, mə nə dziá ású bə́nyú məyɔg. 14Ǎ Ńtondôbə, ngogolán dzama nyí: ábōg láyəan lə́ kwí ya; ǎ Zāmbá yǎ ḿbaalán mətǐŋ ó nə təge súg, yalân ma, amú wǎ ó nə́ bə́bə́lá akodé. 15Vǎga ma élɔbí: mə zǎ yə́m, mə́ sōlán miǹzízíŋ myáma ai edɔ́g mə́ndím. 16Tə fím məndím yakə ai ma, tə anyǔ mod ébé lâmin ma, tə etam yâfɛd ma anyu díe á nyɔ́l! 17Yalágán ma, ǎ Ńtondôbə, amú ebaala mətǐŋ dzóe é nə m̀bəŋ; ású ábuí ngɔ́l dóe bəbə́gə ma, 18Tə wasɔli etúgā dzóe asú dóe. Mə təmə́ ámalá; avól, yalán ma. 19Súbúgu ma babi, bɔ̌ ńkaman wama; mə bələ́ mīńzīzíŋ, kodége ma. 20Wayəm nâ bâta ma, bə́ tíbili ma, bə́ kúbu ma ósáma, ébá bə́sə̄ bálúman ai ma bə́ tə́lə wa ósū. 21Ǹnə́m ó dzugi yǎ mā ai mətǎ, mə̌ ngakɔn; mə m̀bə fidigi nə́ mod a yi ma yén ngɔ́l, ákə̄ kwī təge ai mod, é bod bávɔ́li miǹnə́m, təge sɔm. 22Bə́ ngáfudi ǹsu á bīdí byáma; éyɔŋ mawóg ékōdé, sǎŋ məyɔg ńdzɔ̄ bávə́ mā.